
ΔΕΛΤΙΟ ΤΥΠΟΥ

ΥΠΑ: Αναστολή λειτουργίας του διαδρόμου στο αεροδρόμιο Χίου - Σε πλήρη  εξέλιξη τα έργα επέκτασης, βελτίωσης και αναβάθμισης υποδομών 

Η Υπηρεσία Πολιτικής Αεροπορίας (ΥΠΑ) ενημερώνει ότι, στο πλαίσιο των εν εξελίξει έργων επέκτασης, βελτίωσης και αναβάθμισης υποδομών του πεδίου ελιγμών και του διαδρόμου του Κρατικού Αερολιμένα Χίου «Όμηρος», αναστέλλεται προσωρινά η λειτουργία του, το χρονικό διάστημα από το βράδυ της Κυριακής 15 Νοεμβρίου 2026 έως 15 Μαρτίου 2027.

Υιοθετώντας τα αυστηρότατα κριτήρια ασφαλούς εκτέλεσης έργων σε αεροδρόμιο περιορισμένου μήκους διαδρόμου, και με γνώμονα α) τη διασφάλιση της ομαλής αεροπορικής σύνδεσης κατά την τουριστική περίοδο του 2027, β) τον μετριασμό των συνεπειών λόγω καιρικών συνθηκών χειμερινής περιόδου, γ) τη βελτιστοποίηση της εργοταξιακής οργάνωσης και εποπτείας εκτέλεσης του έργου, και δ) την ομαλότερη τεχνική μετάβαση, έγινε αποδεκτή από την αρμόδια Υπηρεσία του Υπουργείου Υποδομών και Μεταφορών και την ΥΠΑ, η επικαιροποιημένη πρόταση της αναδόχου εταιρείας που υλοποιεί την αναβάθμιση των υποδομών, κατόπιν εξέτασης και αξιολόγησης όλων των δεδομένων. Η προσωρινή αναστολή της λειτουργίας του διαδρόμου εκτιμήθηκε ως απολύτως απαραίτητη, λόγω του μεγέθους και της πολυπλοκότητας των ποιοτικών και επιχειρησιακών δεδομένων των έργων, ενώ επιδίωξη της ΥΠΑ είναι η εν λόγω αναστολή να περιοριστεί στο μικρότερο δυνατό διάστημα.

Σύμφωνα με το νέο χρονοδιάγραμμα τα έργα της Β΄ και Γ΄ φάσης θα εκτελεστούν σε χρονικό διάστημα 4 μηνών, από 5 μήνες που προέβλεπε ο αρχικός εγκεκριμένος προγραμματισμός, λαμβάνοντας υπόψιν και τη δέσμευση της αναδόχου για προσπάθεια επιτάχυνσης ολοκλήρωσης των έργων ως την 28η Φεβρουαρίου 2027. 

Η ΥΠΑ εξέδωσε NOTAM για το χρονικό διάστημα αναστολής λειτουργίας του διαδρόμου. Σημειώνεται ότι, κατά τη διάρκεια των έργων πτήσεις επείγοντος χαρακτήρα όπως: αεροδιακομιδές, πτήσεις έρευνας και διάσωσης, πυρόσβεσης, ανθρωπιστικές, κρατικές και λοιπές πτήσεις εθνικού χαρακτήρα, θα είναι δυνατό να πραγματοποιούνται από ελικόπτερα, με προσγείωση/απογείωση απευθείας προς/από το δάπεδο στάθμευσης.

Υπενθυμίζουμε ότι την τρέχουσα περίοδο τα έργα βρίσκονται στην πρώτη φάση, οπού ο Αερολιμένας παραμείνει επιχειρησιακά διαθέσιμος με μειωμένο μήκος, καθώς οι πτήσεις εξυπηρετούνται με ελικοφόρα αεροπλάνα και περιορισμένο αριθμό θέσεων επιβατών. 

Οι εργασίες αναβάθμισης περιλαμβάνουν την επέκταση προς βορρά του διαδρόμου και αποσκοπούν στην ενίσχυση του ήδη υψηλού επιπέδου επιχειρησιακής ασφαλείας του, που όταν ολοκληρωθεί το έργο, θα αποκτήσει μήκος 1.799 μέτρα, παρέχοντας τη δυνατότητα να εξυπηρετούνται μεγαλύτεροι τύποι αεροσκαφών προς όφελος του επιβατικού κοινού και της τοπικής οικονομίας. 

[bookmark: _GoBack]Στο ανωτέρω πλαίσιο, η ΥΠΑ καλεί όλους του ενδιαφερομένους να λάβουν υπόψη την προγραμματισμένη περίοδο αναστολής λειτουργίας από το βράδυ της 15ης Νοεμβρίου 2026 έως την 15η Μαρτίου 2027 κατά την κατάρτιση του οικείου προγραμματισμού τους. 

